**Έκθεση της** **Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για την πρόταση νόμου «Ο περί Νομικών Προσώπων Δημοσίου Δικαίου (Διορισμός Γενικών Διευθυντών) (Τροποποιητικός) Νόμος του 2022»**

**Παρόντες:**

Νίκος Τορναρίτης, πρόεδρος Γιώργος Κουκουμάς

Φωτεινή Τσιρίδου Χριστιάνα Ερωτοκρίτου

Νίκος Γεωργίου Πανίκος Λεωνίδου

Άριστος Δαμιανού Χαράλαμπος Θεοπέμπτου

Ανδρέας Πασιουρτίδης

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε την πιο πάνω πρόταση νόμου, η οποία κατατέθηκε από τον κ. Νίκο Γεωργίου εκ μέρους της κοινοβουλευτικής ομάδας του Δημοκρατικού Συναγερμού και τον κ. Ανδρέα Πασιουρτίδη εκ μέρους της κοινοβουλευτικής ομάδας ΑΚΕΛ-Αριστερά-Νέες Δυνάμεις, σε δύο συνεδρίες της, οι οποίες πραγματοποιήθηκαν την 1η Ιουνίου και στις 8 Ιουνίου 2022. Στην πρώτη συνεδρία της επιτροπής κλήθηκαν και παρευρέθηκαν εκπρόσωποι του Τμήματος Διοίκησης και Προσωπικού του Υπουργείου Οικονομικών, της Νομικής Υπηρεσίας της Δημοκρατίας και των συνδικαλιστικών οργανώσεων ΟΗΟ-ΣΕΚ και ΣΗΔΗΚΕΚ-ΠΕΟ.

Σημειώνεται ότι στο στάδιο της συζήτησης της πρότασης νόμου παρευρέθηκε και το μέλος της επιτροπής κ. Σωτήρης Ιωάννου.

Σκοπός του προτεινόμενου νόμου είναι η τροποποίηση του περί Νομικών Προσώπων Δημοσίου Δικαίου (Διορισμός Γενικών Διευθυντών) Νόμου, ώστε να παρασχεθεί η δυνατότητα σε διοικητικά συμβούλια νομικών προσώπων δημοσίου δικαίου να ανανεώνουν άπαξ σύμβαση ιδιωτικού δικαίου γενικού διευθυντή για πέντε (5) έτη ή για μικρότερη χρονική διάρκεια, νοουμένου ότι η διάρκεια της ανανέωσης δεν υπερβαίνει το καθορισμένο όριο ηλικίας υποχρεωτικής αφυπηρέτησης.

Σύμφωνα με τους εισηγητές της πρότασης νόμου, καθώς και την αιτιολογική έκθεση που τη συνοδεύει, η προτεινόμενη τροποποίηση κρίθηκε αναγκαία για σκοπούς παροχής της δυνατότητας αξιοποίησης της συσσωρευμένης πείρας προσώπου το οποίο ήδη κατέχει θέση γενικού διευθυντή σε νομικό πρόσωπο δημοσίου δικαίου, εφόσον τούτο επιβάλλεται για την εύρυθμη λειτουργία του εν λόγω νομικού προσώπου, καθώς και για λόγους δημόσιου συμφέροντος. Περαιτέρω, οι εισηγητές στο πλαίσιο της συζήτησης της πρότασης νόμου ανέφεραν ότι η προτεινόμενη ρύθμιση θα δώσει κίνητρα σε πρόσωπα ικανά και εγνωσμένου κύρους να υποβάλουν αίτηση και να εργοδοτηθούν σε ημικρατικούς οργανισμούς.

Στο στάδιο της μελέτης της πρότασης νόμου η εκπρόσωπος της Νομικής Υπηρεσίας της Δημοκρατίας εξέφρασε επιφυλάξεις αναφορικά με τη συνταγματικότητα της προτεινόμενης ρύθμισης. Ειδικότερα, επισήμανε ότι με τις προτεινόμενες ρυθμίσεις τροποποιούνται διατάξεις με τις οποίες καθορίζονται η διαδικασία πρόσληψης και η χρονική διάρκεια της σύμβασης εργοδότησης γενικού διευθυντή νομικού προσώπου δημοσίου δικαίου, ρυθμίσεις που εμπίπτουν στην αρμοδιότητα της εκτελεστικής εξουσίας και οι οποίες εισήχθησαν στη βασική νομοθεσία ύστερα από την ψήφιση σε νόμο σχετικού νομοσχεδίου, ήτοι του περί Νομικών Προσώπων Δημόσιου Δικαίου (Διορισμός Γενικών Διευθυντών) (Τροποποιητικού) Νόμου του 2006. Ως εκ τούτου, όπως ανέφερε καταληκτικά, οι προτεινόμενες ρυθμίσεις εγείρουν ζήτημα παραβίασης της αρχής της διάκρισης των εξουσιών.

Η εκπρόσωπος του Τμήματος Δημόσιας Διοίκησης και Προσωπικού του Υπουργείου Οικονομικών ανέφερε ότι ο σκοπός της πρότασης νόμου είναι θεμιτός και ότι το υπουργείο συμφωνεί να παρασχεθεί η δυνατότητα στα διοικητικά συμβούλια νομικών προσώπων δημοσίου δικαίου να ανανεώνουν σύμβαση εργοδότησης ιδιωτικού δικαίου γενικού διευθυντή άπαξ για περίοδο μέχρι και πέντε (5) έτη. Επιπροσθέτως, αναφέρθηκε στις επιφυλάξεις που εκφράστηκαν από τη Νομική Υπηρεσία της Δημοκρατίας αναφορικά με τη συνταγματικότητα της προτεινόμενης ρύθμισης, ενημερώνοντας την επιτροπή ότι προωθείται η ετοιμασία σχετικού νομοσχεδίου.

Οι εκπρόσωποι των συνδικαλιστικών οργανώσεων ΟΗΟ-ΣΕΚ και ΣΗΔΗΚΕΚ-ΠΕΟ συμφώνησαν με τους σκοπούς και τις επιδιώξεις της προτεινόμενης ρύθμισης, επισημαίνοντας ότι για λειτουργικούς λόγους επιβάλλεται να επισπευσθεί η προώθηση της υπό συζήτηση πρότασης νόμου στην ολομέλεια της Βουλής προς ψήφιση.

Μέλη της επιτροπής εξέφρασαν τη διαφωνία τους με την άποψη της Νομικής Υπηρεσίας της Δημοκρατίας αναφορικά με τη συνταγματικότητα της προτεινόμενης ρύθμισης, επισημαίνοντας ότι τυχόν υιοθέτηση της εν λόγω θέσης περιορίζει ανεπίτρεπτα της εξουσίες της Βουλής των Αντιπροσώπων.

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών της πρότασης νόμου κατά τη συζήτησή της ενώπιον της ολομέλειας του σώματος.

5 Ιουλίου 2022

Αρ. Φακ.: 23.02.063.091-2022

ΝΠ/ΠΧ,ΑΓ/ΘΧ